钦定古今图书集成/理学汇编/文学典/第196卷 > 《进元和圣德诗表》唐·韩愈
## 钦定古今图书集成/理学汇编/文学典/第196卷 > 《进元和圣德诗表》唐·韩愈

臣愈顿首再拜言曰：“臣伏见皇帝陛下即位以来，诛
流奸臣，朝廷清明，无有欺弊。外斩杨惠琳、刘辟，以收
夏、蜀，东定青、徐积年之叛，海内怖骇，不敢违越。郊天
告庙，神灵欢喜，风雨明晦，无不从顺。太平之期，适当
今日。臣蒙被恩泽，日与群臣序立紫宸殿下，亲望穆
穆之光。况其职业，又在以经籍教导国子，诚宜率先”
作歌诗以称述盛德，不可以词语浅薄，不足以自效
为解。辄依古作四言《元和圣德诗》一篇，凡千有二十
四字，指事实录，具载。明天子文武神圣，以警动百姓
耳目，传示无极。谨冒昧尘献，无任惶悚之至。